Roman Kukumberg

**Roman Kukumberg** (* 8. apríl 1980, Bratislava) je slovenský hokejový útočník. Zaraďuje sa medzi konštruktívne typy s presnou rozohrávkou.

## Klubový hokej

S hokejom začínal v rodnom meste v klube HK Ružinov. V extralige debutoval počas sezóny 2000/01 v Dukle Trenčín, kde sa zaradil medzi opory. V ročníku 2003/04 pomohol klubu vybojovať majstrovský titul. V roku 2004 ho draftoval v úvodnom drafte NHL klub Toronto Maple Leafs v 4.kole ako 113. v poradí. Počas ročníka 2004/05 pôsobil v ruskom klube Neftechimik Nižnekamsk. Pred sezónou 2005/06 podpísal pomerne prekvapujúco dvojcestnú zmluvu s klubom NHL Toronto Maple Leafs. Hral vo farmárskom mužstve v AHL za Toronto Marlies, výraznejšie sa nepresadil. 

V októbri 2006 ho angažoval HC Slovan Bratislava. V priebehu play-off bol centrom produktívneho útoku s Martinom Kuľhom a Marekom Uramom. Po zdolaní Dukly Trenčín vo finále získal svoj druhý majstrovský titul. Ďalšiu sezónu hral za ruský Neftechimik Nižnekamsk, následne sa vrátil do Slovana Bratislava.

27. mája 2009 podpísal zmluvu s klubom KHL Lada Togliatti.
 Klub mal finančné problémy, hráčom meškali výplaty, 29. januára 2010 mu vedenie oznámilo, že sa stal hráčom obhajcu titulu Ak Bars Kazaň 
V tomto mužstve získal ako prvý slovenský hráč Gagarinov pohár, keď vo finále play-off jeho klub porazil MVD Balašicha. Kukumberg nehral posledné dva zápasy kvôli zraneniu kolena. Ďalší rok začal v klube Traktor Čeľabinsk v rovnakej súťaži, v priebehu sezóny prestúpil do Amuru Chabarovsk. 

V sezóne 2011/12 hrával opäť za Slovan Bratislava, klub získal majstrovský titul, keď vo finále zdolal HC Košice 4:3 na zápasy. V Slovane pôsobil aj ďalší ročník, keď klub účinkoval v KHL, v prvom kole play-off vypadol s favorizovaným mužstvom Dinamo Moskva.

V Slovane pôsobil aj v ročníku 2013/14. Kvôli dištancu za jazdu pod vplyvom alkoholu vynechal jeden zápas, pre zranenie hornej časti tela ďalších 15, do zostavy sa vrátil 19. januára 2014. Klub sa neprebojoval do play-off.

### Klubová štatistika

## Reprezentácia
Reprezentoval na MS 2004 (štvrté miesto), 2007, 2010 a 2013. Spolu za slovenskú reprezentáciu odohral **113** zápasov, zaznamenal **22** gólov. 

### [[Majstrovstvá sveta v ľadovom hokeji 2013|MS 2013]]
Vladimír Vůjtek ho nominoval na svetový šampionát vo Štokholme a Helsinkách. Slovensko sa prebojovalo do štvrťfinále, v ktorom prehralo s Fínskom 3:4. Kukumberg zaznamenal na podujatí sedem asistencií, bol najproduktívnejším hráčom Slovenska.

### Štatistika na významných podujatiach

*(štatistické údaje v článku sú z 1. júna 2014)*

## Jazda pod vplyvom alkoholu
10. októbra 2013 ho v skorých ranných hodinách zadržala na Vajanského nábreží polícia, keď šoféroval automobil Toyota Land Cruiser pod vplyvom alkoholu (0,56 mg/l = 1,17 promile). Klub mu udelil nešpecifikovanú pokutu a dištanc na jeden zápas. Okresný súd Bratislava I ho odsúdil na peňažnú pokutu 1 000 eur a zákaz šoférovania na jeden rok. V prípade, ak by pokutu nezaplatil, musel by stráviť vo väzbe štyri mesiace. V júni 2014 mu tento súd odpustil zvyšok trestu a podmienečne vrátil vodičský preukaz.

## Iné projekty

## Referencie

## Externé odkazy
* 
* Roman Kukumberg na mountfieldhk.cz
* Roman Kukumberg na hockeydb.com

Kategória:Slovenskí hokejisti
Kategória:Slovenskí hokejoví útočníci
Kategória:Slovenskí hokejisti draftovaní NHL
Kategória:Hokejisti draftovaní klubom Toronto Maple Leafs
Kategória:Hráči Dukly Trenčín
Kategória:Hráči HC Slovan Bratislava
Kategória:Hráči Neftechimik Nižnekamsk
Kategória:Hráči Ak Bars Kazaň
Kategória:Hráči Traktor Čeľabinsk
Kategória:Hráči Amur Chabarovsk
Kategória:Účastníci MS v hokeji 2004
Kategória:Účastníci MS v hokeji 2007
Kategória:Účastníci MS v hokeji 2010
Kategória:Účastníci MS v hokeji 2013
Kategória:Osobnosti z Bratislavy
Kategória:Hráči HK Hradec Králové
Kategória:Hráči HK Nitra
Kategória:Hráči Lada Togliatti
Kategória:Hráči HK Ružinov